b'\n_START_ARTICLE_\nHanibal\n_START_SECTION_\nHanibal\n_START_PARAGRAPH_\nHanibal, sin Hamilkarja Barke, je \xc5\xbeivel v 3. in 2. stoletju pred na\xc5\xa1im \xc5\xa1tetjem, eno stoletje po Aleksandru Makedonskem in eno stoletje pred Julijem Cezarjem. Njegovi trije bratje, Hasdrubal, Han in Mag, in on sam so bili karta\xc5\xbeanski \xc2\xbblevji zarod\xc2\xab. Odra\xc5\xa1\xc4\x8dal je v Kartagini v \xc4\x8dasu prve punske vojne in komaj devetleten \xc5\xbee spremljal o\xc4\x8deta Hamilkarja, ko se je z armado odpravil v \xc5\xa0panijo. Livij poro\xc4\x8da, da je pri darovanju bogovom, kar je bil obi\xc4\x8dajen obred pred voja\xc5\xa1kimi odpravami, Hanibal z roko na \xc5\xbertvovani \xc5\xbeivali sveto prisegel, da nikoli ne bo pozabil, da je Rim smrtni sovra\xc5\xbenik njegovega ljudstva.\n_START_SECTION_\nO Hanibalu\n_START_PARAGRAPH_\nVse, kar danes vemo o Hanibalovi osebnosti, temelji na rimskih virih (karta\xc5\xbeanski se niso ohranili). Rimljani so ga po eni strani ozna\xc4\x8devali kot neverjetno okrutnega \xc4\x8dloveka ter ga po drugi cenili kot vrhunskega vojskovodjo. Livij opisuje, kako je s svojo samozavestjo in pogumom spodbudil \xc4\x8dete, da so bile pripravljene zanj storiti vse, kar je zahteval. Kljub temu, da ni poveljeval domoljubni narodni vojski, temve\xc4\x8d najemni\xc5\xa1kim \xc4\x8detam iz Kartagine, Numidije, \xc5\xa0panije, Balearskih otokov in Galije, so mu bili vojaki brezpogojno vdani. Kornelij Nepos poro\xc4\x8da, da ni bil samo voja\xc5\xa1ki genij, temve\xc4\x8d da je bil tudi izredno izobra\xc5\xbeen. Kasneje je kot dr\xc5\xbeavnik dosegel vrsto politi\xc4\x8dnih uspehov. Njegov zunanji videz je poznan s srebrnih kovancev in bronasti glavi iz Volubilisa v Maroku.\n_START_SECTION_\nHanibalov pohod \xc4\x8dez Alpe\n_START_PARAGRAPH_\nVoja\xc5\xa1ki prehod \xc4\x8dez Alpe, ki je v antiki veljal domala za nemogo\xc4\x8dega, sodi med Hanibalove najve\xc4\x8dje voja\xc5\xa1ke dose\xc5\xbeke in je sploh ena najve\xc4\x8djih mojstrovin anti\xc4\x8dnega vojskovanja. Za uspeh sta bila poleg dobrega na\xc4\x8drtovanja pomembna hitrost in element presene\xc4\x8denja, saj Rimljani Karta\xc5\xbeanov niso pri\xc4\x8dakovali s severne, alpske strani. Hanibalov pohod iz karta\xc5\xbeanskih opori\xc5\xa1\xc4\x8d v \xc5\xa0paniji \xc4\x8dez Pireneje, Galijo in nazadnje \xc4\x8dez Alpe v Padsko ni\xc5\xbeino je del druge punske vojne (218-201 pr. n. \xc5\xa1.). Ta se je za\xc4\x8dela v \xc5\xa0paniji z zavzetjem Rimljanom prijateljskega Sagunta. Hanibalova vojska je ob odhodu \xc5\xa1tela 50.000 pe\xc5\xa1akov, 9.000 konjenikov in 37 slonov in je v petih mesecih prehodila 1.500 kilometrov. Kljub temu, da je bilo razmerje mo\xc4\x8di mo\xc4\x8dno v prid Rimljanov, ki naj bi imeli takrat na voljo pribli\xc5\xbeno 750.000 vojakov, je Hanibal uspel s spretno skupno uporabo konjenice in pehote po vrsti poraziti vse rimske vojske: pri Trebiji, pri Trazimenskem jezeru in nazadnje pri Kanah (216 pr. n. \xc5\xa1.), kjer je bilo prizori\xc5\xa1\xc4\x8de ene klasi\xc4\x8dnih zmag v voja\xc5\xa1ki zgodovini: Hanibal je rimsko vojsko dobil v kle\xc5\xa1\xc4\x8de in jo skoraj povsem uni\xc4\x8dil. \xc4\x8ceprav so mu bila s tem vrata v Rim odprta, mesta ni nikoli oblegal. Zavedal se je, da je s svojo vojsko sredi sovra\xc5\xbenega ozemlja brez resnih zaveznikov, dale\xc4\x8d od domovine ter morebitnih okrepitev v hrani in vojakih hudo ranljiv. Kljub temu pa je na Apeninskem polotoku vztrajal celih 16 let in se vrnil v Kartagino \xc5\xa1ele leta 203 pr. n. \xc5\xa1., ko je bil iz Italije odpoklican. Leto pozneje ga je pri Zami premagal Rimljan Publij Kornelij Scipion Afri\xc5\xa1ki. Hanibalovo vojskovanje z Rimom se je nadaljevalo s programom politi\xc4\x8dnih reform v Kartagini, ki so plemstvu odvzele velik del oblasti. Ker se je le-to obrnilo proti njemu in se povezalo z Rimljani, je zbe\xc5\xbeal najprej v Efez in nato \xc5\xa1e v Bitinijo (dana\xc5\xa1nja Tur\xc4\x8dija). Vladarju Prusiju Bitinijskemu je pomagal v boju proti Rimljanom, zato so slednji zahtevali njegovo izro\xc4\x8ditev. Da bi se tej sramotni usodi izognil, se je zastrupil in 64-leten v Bitiniji umrl.'